
Fűtési rendszerek energetikai vizsgálata a hőtermelés szempontjából

„Fűtési rendszerek energetikai vizsgálata a hőtermelés szempontjából” c. dolgozat összefoglalója
Az emberi lét fenntarthatóságához nélkülözhetetlen energia, ellenben a Föld fosszilis energiahordozó készlete véges, ezért napjainkban egyre nagyobb szempont tervezés során az energiának a lehető leghatékonyabb felhasználása. Magyarország energiafelhasználásának jelentős részét a lakossági energiafelhasználás teszi ki, melynek a legnagyobb része a fűtés energiaigénye, a fűtési rendszer helyes megválasztásával energiát és pénzt lehet megtakarítani.
Pályamunkám során különböző fűtési hőtermelők - nyílt- és zárt égésterű kandalló, pellet-, faapríték- és faelgázosító kazán, hagyományos-, alacsony hőmérsékletű- és kondenzációs gázkazán - energiafelhasználását vizsgáltam egy fűtési idényre, valamint a felhasznált tüzelőanyag mennyiségét és árát, a különböző esetekben. Számításaim első része egy, az épületgépészetben jól ismert számítási eljárás, melyben a különböző energiatermelő berendezések energiafelhasználását a berendezés hatásfokával vettem számításba, valamint a különböző berendezések esetében különböző konstans értékekkel felszorozva kaptam, melyek a fűtés szakaszossága miatt voltam szükségesek. Számításaim második részében egy eddig nem ismert számítási módszert mutatok be, melyet gázkazánok esetében fontos vizsgálni. Gáz felhasználású kazánok esetében a hatásfok a teljesítmény függvényében változik, a teljesítménye pedig a külső hőmérsékletváltozást követi. Az éves átlaghatásfok számítását jelenleg Magyarországon egy németországi külső átlaghőmérsékleti adatokból elkészített német diagram segítségével határozzák meg. Elkészítettem egy budapesti hőfokgyakorisági görbe segítségével ugyanezt a diagramot magyarországi külső átlaghőmérsékleti értékekkel. Ezzel pontosabb átlaghatásfok értékeket kaptam, mint az előző számítási módszer alkalmazásával, majd ezekkel újraszámoltam az energiafelhasználás költségét és a két számítási módszert összehasonlítottam..
Dolgozatom alapul szolgálhat olyan energetikai számításokhoz, melyeknél az egyes rendszerek összehasonlítása és egymáshoz viszonyított megtérülési idejének számítása a feladat. A dolgozat végén magam is elvégeztem ezeket a számításokat. A szakdolgozatomban megtervezett rendszer – faelgázosító kazán puffer tárolókkal, alacsony hőmérsékletű gázkazán, és napkollektoros rendszer – hagyományos gázkazánhoz viszonyított megtérülési idejét számítottam ki.

